Document ID: 32010D0309
Publication Date: 2010-06-03

Content:
DEĊIŻJONI TAL-KUMMISSJONI
tat-3 ta’ Ġunju 2010
li temenda d-Deċiżjoni 2008/721/KE fir-rigward tal-indennizzi mħallsa lill-membri tal-Kumitati Xjentifiċi u l-esperti fl-oqsma tas-sigurtà tal-konsumatur, tas-saħħa pubblika u tal-ambjent
(2010/309/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikoli 168 u 169 tiegħu,
Billi:
(1)
L-Artikolu 19 tad-Deċiżjoni tal-Kummissjoni 2008/721/KE tal-5 ta’ Settembru 2008 li twaqqaf Struttura Konsultattiva ta’ Kumitati Xjentifiċi u esperti fil-qasam tas-sigurtà tal-konsumatur, is-saħħa pubblika u l-ambjent u li tirrevoka d-Deċiżjoni 2004/210/KE (1) tistipula li membri tal-Kumitati Xjentifiċi, il-konsultenti xjentifiċi mill-Grupp ta’ Konsulenti Xjentifiċi dwar l-Evalwazzjoni tar-Riskju (minn hawn ‘il quddiem “il-Grupp”) u esperti esterni għandhom ikunu intitolati għal indennizz għall-parteċipazzjoni tagħhom fil-laqgħat tal-Kumitati, laqgħat ta’ ħidma tematiċi, gruppi ta’ ħidma u laqgħat u avvenimenti oħrajn organizzati mill-Kummissjoni, u talli jservu ta’ Relaturi dwar xi kwistjoni speċifika.
(2)
L-Anness III għad-Deċiżjoni 2008/721/KE jistipula l-ammonti ta’ indennizzi li jridu jitħallsu lill-membri tal-Kumitati Xjentifiċi, il-konsulenti xjentifiċi tal-Grupp u l-esperti esterni.
(3)
Attwalment l-indennizzi għall-parteċipazzjoni fil-laqgħat jistgħu jitħallsu biss lill-esperti fiżikament preżenti f’dawk il-laqgħat. It-teknoloġiji moderni jippermettu l-iskambju ta’ opinjonijiet esperti fil-laqgħat virtwali billi jużaw apparat awdjo jew vidjow jew applikazzjonijiet online. L-użu ta’ dawn l-għodod jista’ jippermetti l-parteċipazzjoni usa’ ta’ esperti fl-attivitajiet tal-Kumitati Xjentifiċi filwaqt li jimminimizzaw l-impatt ambjentali u l-ispejjeż u jnaqqsu l-ħin espert li hemm bżonn għall-ivvjaġġar.
(4)
Fil-każ ta’ parteċipazzjoni minn distanza b’mezzi elettroniċi, l-ammont tal-indennizzi għandu jkun relatat mat-tul tal-laqgħa (attendenza qasira, laqgħa ta’ ġurnata sħiħa jew ta’ filgħodu jew ta’ wara nofsinhar biss).
(5)
Għalhekk huwa neċessarju li naġġustaw ir-regoli tal-pagament għall-indennizzi ta’ parteċipazzjoni lil membri, konsulenti u esperti esterni. L-Artikolu 19 u l-Anness III tad-Deċiżjoni 2008/721/KE għandhom jiġu emendati kif jixraq,
ADOTTAT DIN ID-DEĊIŻJONI:
Artikolu 1
Id-Deċiżjoni 2008/721/KE hija emendata skont li ġej:
(1)
Fl-Artikolu 19, l-ewwel subparagrafu għandu jiġi ssostiwit b’dan li ġej:
“Il-Membri tal-Kumitati Xjentifiċi, konsulenti xjentifiċi mill-Grupp u esperti esterni għandhom ikunu intitolati għal indennizz għall-parteċipazzjoni tagħhom, personali jew minn distanza b’mezzi elettroniċi fil-laqgħat tal-Kumitati, laqgħat ta’ ħidma tematiċi, gruppi ta’ ħidma u laqgħat oħra u avvenimenti organizzati mill-Kummissjoni, u talli jservu ta’ Relaturi fuq kwistjoni speċifika, kif stipulat fl-Anness III.”
(2)
L-Anness III huwa sostitwit bit-test stabbilit fl-Anness ta’ din id-Deċiżjoni.
Artikolu 2
Din id-deċiżjoni għandha tidħol fis-seħħ il-jum wara dik tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-3 ta’ Ġunju 2010.

Metadata:
Eurovoc Level 1 Categories: 100142
100155
100149
100147
100153
100150
100144
Eurovoc Level 2 Categories: 100168
100220
100235
100174
100215
100195
100242
Eurovoc Level 3 Categories: 138
2825
5769
2479
486
1163
4179
All Eurovoc Categories: 2825
2836
3559
3561
3885
414
6059
7130